Γνωμοδότηση

της συμβουλευτικής επιτροπής των συγκεντρώσεων που διατυπώθηκε κατά την 93η συνεδρίασή της στις 23 Μαρτίου 2001 σχετικά με ένα προκαταρκτικό σχέδιο απόφασης στην υπόθεση αριθ. COMP/M.2139 - Bombardier/ADtranz

(2002/C 63/09)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η γνωστοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων και ότι έχει κοινοτική διάσταση κατά την έννοια του άρθρου 1 παράγραφος 2 του κανονισμού περί συγκεντρώσεων.

2. Η συμβουλευτική επιτροπή συμφωνεί με την Επιτροπή η οποία όρισε ως σχετικές αγορές προϊόντος τις ακόλουθες αγορές:

α) τρένα μεγάλης ταχύτητας·

β) αυτοκίνητες ηλεκτρικές πολλαπλές μονάδες (EMU) και πετρελαιοκίνητες πολλαπλές μονάδες (DMU) για υπεραστικές μεταφορές·

γ) EMU και DMU για περιφερειακές μεταφορές·

δ) οχήματα επιβατών·

ε) τραμ και οχήματα μετρό (LRV)·

στ) υπόγεια οχήματα·

ζ) αστική σύνδεση με αεροδρόμια (APM)·

η) βαριά συντήρηση·

θ) ελαφριά συντήρηση και

ι) ανανέωση σιδηροδρομικών οχημάτων.

3. Η συμβουλευτική επιτροπή συμφωνεί με την Επιτροπή ότι οι αγορές:

α) των EMU και των DMU για περιφερειακές μεταφορές·

β) των τραμ και των LRV·

γ) των υπόγειων οχημάτων·

δ) της βαριάς συντήρησης·

ε) της ελαφριάς συντήρησης και

στ) της ανανέωσης σιδηροδρομικών οχημάτων,

είναι εθνικές, καθώς και ότι οι σχετικές γεωγραφικές αγορές των:

ζ) τρένων μεγάλης ταχύτητας·

η) αυτοκινήτων EMU και DMU για υπεραστικές μεταφορές

θ) οχημάτων επιβατών και

ι) των APM

μπορούν να αφεθούν ανοικτές.

4. Η συμβουλευτική επιτροπή συμφωνεί με την Επιτροπή ότι η γνωστοποιηθείσα συγκέντρωση ενδέχεται να δημιουργήσει μια δεσπόζουσα θέση:

α) στην αγορά των EMU και των DMU για περιφερειακές μεταφορές στη Γερμανία και

β) στην αγορά των τραμ και των LRV στη Γερμανία,

που θα έχει ως αποτέλεσμα τη σημαντική παρεμπόδιση του αποτελεσματικού ανταγωνισμού σε μεγάλο μέρος της κοινής αγοράς.

5. Η συμβουλευτική επιτροπή συμφωνεί με την Επιτροπή ότι η γνωστοποιηθείσα συγκέντρωση δεν θα δημιουργήσει ή θα ενισχύσει:

α) μια δεσπόζουσα θέση στην αγορά των τρένων μεγάλης ταχύτητας στις Κάτω Χώρες·

β) μια δεσπόζουσα θέση στην αγορά των τρένων μεγάλης ταχύτητας στη Γερμανία·

γ) μια δεσπόζουσα θέση στην αγορά των τρένων μεγάλης ταχύτητας στον EOX·

δ) μια δεσπόζουσα θέση στην αγορά των EMU και των DMU για υπεραστικές μεταφορές στη Γερμανία·

ε) μια δεσπόζουσα θέση στην αγορά των EMU και των DMU για υπεραστικές μεταφορές στον EOX·

στ) μια δεσπόθουσα θέση στην αγορά των οχημάτων επιβατών στον EOX·

ζ) μια δεσπόζουσα θέση στην αγορά των τραμ και των LRV στην Αυστρία·

η) μια συλλογική δεσπόζουσα θέση στην αγορά των τραμ και των LRV στη Γαλλία·

θ) μια δεσπόζουσα θέση στην αγορά των τραμ και των LRV στη Σουηδία·

ι) μια δεσπόζουσα θέση στην αγορά των υπόγειων οχημάτων στην Αυστρία ή

ια) μια δεσπόζουσα θέση στην αγορά της βαριάς συντήρησης στο Ηνωμένο Βασίλειο.

6. Η συμβουλευτική επιτροπή συμφωνεί με την Επιτροπή ότι οι υποχρεώσεις που ανέλαβαν τα μέρη θα άρουν τις ανησυχίες που εξέφρασε η Επιτροπή σχετικά με τον ανταγωνισμό.

7. Η συμβουλευτική επιτροπή συμφωνεί με την Επιτροπή ότι οι προταθείσες υποχρεώσεις υποβλήθηκαν από τα μέρη σε συμφωνία με τις διαδικαστικές απαιτήσεις που προβλέπονται στο άρθρο 18 παράγραφος 2 του κανονισμού της Επιτροπής (ΕΚ) αριθ. 447/98.

8. Η συμβουλευτική επιτροπή συμφωνεί με την Επιτροπή ότι η γνωστοποιηθείσα συγκέντρωση μπορεί να κηρυχθεί συμβιβάσιμη με την κοινή αγορά σύμφωνα με το άρθρο 8 παράγραφος 2 του κανονισμού περί συγκεντρώσεων.

9. Η συμβουλευτική επιτροπή συνιστά στην Επιτροπή να λάβει υπόψη της όλα τα σημεία που έθιξαν τα κράτη μέλη κατά τη διάρκεια της συζήτησης.

10. Η συμβουλευτική επιτροπή συνιστά τη δημοσίευση της γνωμοδότησής της στην Επίσημη Εφημερίδα των Ευρωπαϊκών Κοινοτήτων.